जेके टायर कर्मचारी पर हमला, मैनेजर समेत 5 पर केस
मुरार की सीपी काॅलोनी में गुरुवार को सुबह जेके टायर की हड़ताल में शामिल होने जा रहे कर्मचारी पर बोलेरो कार सवार युवकों ने हमला कर दिया। हमलावरों ने उस पर कुल्हाड़ी, सरियों से वार किया। हमले में घायल हुए कर्मचारी के सिर सहित पूरे शरीर में गंभीर चोटें आई हैं। थाने पहुंचे कर्मचारी की शिकायत सुनने में जब पुलिस ने आनाकानी की तो कर्मचारियों ने थाने पर हंगामा कर दिया। हंगामे की सूचना पर वरिष्ठ अधिकारी मौके पर पहुंचे और जेके टायर के मैनेजर सहित आधा दर्जन लोगों के खिलाफ मामला दर्ज कर लिया।
सीपी कॉलोनी निवासी बलदेव सिंह (40) पुत्र जयराम सिंह जेके टायर में आॅपरेटर है। पिछले माह से चल रही हड़ताल में वह भी मजदूरों के साथ शामिल है। गुरुवार की सुबह लगभग 6.45 बजे वह घर से हड़ताल में शामिल होने के लिए बाइक से निकला था। उसे घर के पास ही बोलेरो से आए आधा दर्जन लोगों ने रोक लिया। जिसमें जेके टायर में जनरल मैनेजर के पद पर पदस्थ प्रद्युम्न कुलकर्णी, अनुराग, जोगेंद्र, राकेश गुर्जर और अनूप शामिल थे।
अस्पताल में भर्ती घायल कर्मचारी।
कुल्हाड़ी और सरियों से किया वार
हमलावरों ने बलदेव को रोककर उस पर कुल्हाड़ी व सरिए से हमला कर दिया। इसी दौरान पड़ोस में रहने वाली महिला ने शोर मचाया तो आरोपी वहां से भाग गए। हमले में बलदेव के पैर और हाथ में फैक्चर हो गया। बलदेव के भाई घनश्याम ने बताया कि हमलावरों ने पहला वार उसके सिर पर कुल्हाड़ी से किया। लेकिन हेलमेट पहने होने के चलते उसकी जान बच गई, हालांकि हेलमेट टूट गया। सूचना देने पर भी मुरार पुलिस नही पहुंची तो घायल व उसके परिजन पहुंचे, लेकिन यहां पर भी उनकी सुनवाई नहीं हुई। थाना पुलिस टीआई का इंतजार कर रही थी। इस पर परिजन व कर्मचारियों का आक्रोश फूट पड़ा और थाने में ही हंगामा कर दिया।थाने में सैकड़ों लोगों द्वारा हंगामा करने का पता चलते ही पुलिस अफसर भी मौके पर पहुंचे और उनकी बात सुनने के बाद आरोपियों के खिलाफ मामला दर्ज कराया। तब कहीं जाकर कर्मचारी शांत हुए।
bho_Deva hin_Deva hin_Deva hin_Deva hin_Deva hin_Deva